
Fra 1. august får vi endelig lov til å spille fotballkamper igjen. Det blir imidlertid en kampgjennomføring med ganske strenge retningslinjer fra krets og fotballforbund. Vi håper dere alle sammen vil støtte opp under disse retningslinjene, selv om det helt sikkert vil kreve litt ekstra innsats fra mange. Det viktigste nå er at barn og unge igjen får spille kamper. De har ventet helt siden 12. Mars! Det har vært en spesiell tid, og vi vil rose alle aktive for den tålmodigheten og treningsiveren de har vist! 
Det er gitt særlig unntak fra regelen om avstand for barn og unge i kamp, men deltakerne skal alltid forholde seg til:
· Syke personer skal holde seg hjemme
· God hånd- og hostehygiene og forsterket renhold
· Holde minst en meters avstand og redusere kontakt mellom personer utenfor kampen, også på innbytterbenken og ved reise til og fra
Publikum
Det er tillatt med publikum på kampene i tiden fremover, men det totale antall personer på fotballanlegget samtidig skal ikke overstige 200 personer. Dette gjelder spillere og publikum. Maksimumsantallet kan føre til at antall publikum blir begrenset til 1 foreldre/foresatte per spiller ved arrangement med flere kamper. Trenere, ledere, dommere og andre funksjonærer (kampvert, kioskvakt og lignende) som står for gjennomføring av kamper regnes ikke som en del av deltakerantallet.
Det kan bli spilt flere kamper på samme anlegg samtidig, men banene skal da være separate. Rundt hver bane vil det ble avmerket en publikumssone, og publikum har ikke lov til å bevege seg mellom banene/publikumssonene. Mellom hver bane (inklusive innbyttersoner og publikumssoner) skal det være minimum 2 meter.
Ved oppmøte vil publikum bli registrert med navn og telefonnummer, samt hvilken kamp de er kommet for å se på. Publikum vil bli henvist til riktig publikumssone, og er sterkt oppfordret til å holde seg til en sone. I publikumssonen skal avstandsreglene overholdes. Foreldre/foresatte må vurdere om mindre barn klarer å overholde retningslinjene før de eventuelt blir tatt med som publikum på kamper.
Kiosk
Under kampene er det tillatt med kiosk. Her er det viktig at det blir holdt en meters avstand i køer, og at god håndhygiene blir gjennomført. Det vil bli satt ut antibac i nærheten av kiosken. Det vil kun være mulig å betale med kort eller Vipps i kiosken.


Kampverter
For at rammene for en god gjennomføring skal følges opp er arrangørklubb ansvarlig for å stille med flere kampverter. I løpet av høsten må derfor flere av dere foreldre/foresatte være forberedt på å måtte stille som kampvert. Nedenfor følger en instruks for kampvertene:
· Alle kampverter må ha gjennomført forbundets koronavettkurs. Dette finner dere mer info om her: https://www.fotball.no/barn-og-ungdom/2020/praktisk-info-rundt-koronakurset/
· Møt opp i god tid på kampdag (min. 45 min før kampstart)  
· Hjelpe til med å merke opp publikumssoner
· Hjelpe til med å merke opp innbyttersoner
· Ha oversikt over publikum og føre liste med kontaktinfo på publikum for smittesporing
· Påse at publikum forholder seg til publikumssoner og at avstandsreglene blir overholdt i publikumssonene og ved kiosk
· Sørge for at Fair Play praktiseres på hele anlegget
· Hjelpe til med opprydding etter kamp
Vel møtt på fotballkamp i høst! Sammen skal vi klare å gjennomføre kampene på en trygg, smittefri måte!

